Meeste Woolies-afleweringsvoertuie binnekort elektriesTot 70% van Woolies se vloot afleweringsvoertuie in Gauteng, Durban en Kaapstad sal binnekort elektries wees. (Foto: Woolworths) Woolworths het aangekondig dat hy die eerste Suid-Afrikaanse kleinhandelaar gaan wees om elektriese paneelwaens te gebruik om klante se inkopies in Gauteng, Kaapstad en Durban af te lewer. Tot 70% van Woolworths se vloot afleweringsvoertuie sal voortaan deur elektrisiteit aangedryf word en ŉ 10 maande lange toetslopie wat vroeër met elektriese voertuie gedoen is, wys dat die gebruik daarvan uitlaatgasse met tot 700 000 kg kan verminder. Woolworths het verlede jaar aangekondig dat hy mik om teen 2040 koolstof-neutraal te wees. “Oor die afgelope drie jaar het ons meer as R1 miljard in ons digitale kapasiteit belê en nuwe en innoverende ervarings gebied om aan die veranderende behoeftes van klante te voldoen en ons dienste te onderskei. Dit het gelei tot ŉ eksponensiële groei van ons aanlyn verkope,” sê Liz Hillock, Woolworths se aanlyndienshoof. “Die jongste belegging in elektriese paneelwaens maak dit moontlik om ons aanlyn onderneming te ontwikkel en die Woolies-verskil te lewer, maar met ŉ laer koolstofvoetspoor.” Die projek word in samewerking met DSV en Everlectric van stapel gestuur. Elektrisiteit vir die paneelwaens sal sover moontlik van hernieubare bronne verkry word. Dit sluit in die gebruik van sonkrag by DSV, terwyl bykomende laaiers ook by strategiese Woolworths-winkels beskikbaar sal wees. Woolworths sal saam met DSV en Everlectric werk om die installering van hierdie herlaaistasies te beplan en posisioneer, asook om te onderhandel oor die installering daarvan om aan te sluit by bestaande laaistasies by sekere winkelsentrums of winkels. ŉ Ouditfirma sal ŉ oog hou oor enige indirekte uitlaatgasse sodat dit teengewerk kan word. Everlectric sê hy glo die Suid-Afrikaanse logistieke bedryf is gereed om na ŉ skoner, meer omgewingsvriendelike en volhoubare toekoms oor te skakel. “Ons is verheug dat Woolworths ŉ leidende rol in volhoubare logistiek speel deur hom te verbind tot die beduidende inwerkingstelling van ons elektriese paneelwaens,” sê Nadia Magadagela, uitvoerende hoof van Everlectric. Magadagela sê dit is net ŉ kwessie van tyd voor binnebrandenjins vervang word deur elektriese voertuie danksy hul verhoogde doeltreffendheid en ekonomiese voordele.